ལྷག་པར་དུ་བཅར་འདྲི་དེའི་ཐོག་༸གོང་ས་༸སྐྱབས་མགོན་ཆེན་པོ་མཆོག་ནས་མགོན་པོ་༸གང་ཉིད་མཆོག་དེ་སྔ་ཕྱི་ལོ་༡༩༥༤ལོར་རྒྱ་ནག་ལ་ཡོད་སྐབས་ནས་རྒྱ་ནག་རི་བོ་རྩེ་ལྔར་གནས་མཇལ་དུ་ཕེབས་འདོད་ཡོད་ཅེས་གསུངས་པ་དང་འབྲེལ།གསར་འགོད་པ་ལགས་ནས་རྒྱ་ནག་རི་བོ་རྩེ་ལྔ་ལ་གནས་མཇལ་ཙམ་རེད་དམ་ཞེས་བཀའ་འདྲི་ཞུས་འདུག་པར་༸གང་ཉིད་མཆོག་གིས་མ་རེད་མ་རེད།ངོས་རང་ཆ་རྐྱེན་གཉིས་ཀྱི་ཐོག་ནས་རྒྱ་ནག་ལ་འགྲོ་འདོད་ཡོད།དང་པོ་རྒྱ་ནག་རི་བོ་རྩེ་ལྔ་ལ་གནས་མཇལ་རྒྱུ་དང་ངོས་ཀྱི་མཇལ་ཁར་བཅར་མཁན་གྱི་བོད་པ་དང་རྒྱ་རིགས་ནང་པ་ཚོར་ཆོས་འབྲེལ་ཞིག་བྱེད་འདོད་ཡོད།གཉིས་པ་ངོས་ནས་ད་བར་རྒྱ་གར་གཙོས་པའི་རྒྱལ་སྤྱིའི་རྒྱལ་ཁབ་མང་པོའི་གཞོན་སྐྱེས་དང་ཚན་རིག་མཁས་པ་ཚོ་དང་ལྷན་དུ་འགྲོ་བ་མིའི་སེམས་ཁམས་དང་སེམས་ཚོར།ཚན་རིག་གི་ཤེས་བྱའི་ཐོག་གྲོས་བསྡུར་མང་པོ་བྱས་ཡོད་ཞེས་སོགས་བཀའ་བསྩལ་ནས་རྒྱ་ནག་ནང་ལའང་དེ་ལྟར་གནང་འདོད་ཡོད་པར་བཀའ་ལན་བསྩལ་བ་དང་ཆབས་ཅིགམགོན་པོ་༸གང་ཉིད་མཆོག་གི་ཐུགས་རེ་དེ་གཉིས་པོ་གྲུབ་ཚེ་རིམ་བཞིན་མགོན་པོ་༸གང་ཉིད་མཆོག་གི་འཁྲུངས་ཡུལ་དང་ལྷ་ས་གཙོ་གྱུར་བོད་ཀྱི་ས་གནས་གཞན་ཁག་ཏུ་ཡང་ཕེབས་འདོད་ཡོད་ཅེས་བཀའ་བསྩལ་འདུག